(VOVWORLD) -ໂດຍໄດ້ຮັບຄໍາເຊື້ອເຊີນຂອງທ່ານປະທານາທິບໍດີ ອິນໂດເນເຊຍ Joko Widodo, ວັນທີ 11 ຕຸລາ, ທ່ານນາຍົກລັດຖະມົນຕີ ຫວຽດນາມ ຫງວຽນຊວນຟຸກ ໄດ້ນໍາໜ້າຄະນະຜູ້ແທນຂັ້ນສູງຫວຽດນາມ ໄປເຂົ້າຮ່ວມ ການພົບປະລະຫວ່າງບັນດາການນໍາ ອາຊຽນ (ALG) ເນື່ອງໃນໂອກາດ ກອງປະຊຸມປະຈໍາປີ ກອງທຶນເງິນຕາສາກົນ (IMF) - ທະນາຄານໂລກ (WB) ເຊິ່ງໄດ້ຈັດຂຶ້ນຢູ່ ບາລີ, ອິນໂດເນເຊຍ ແລະ ມີການຢ້ຽມຢາມ, ເຮັດວຽກ ຢູ່ ອິນໂດເນເຊຍ ແຕ່ວັນທີ 11 – 12 ຕຸລາ. ການຢ້ຽມຢາມຄັ້ງນີ້ ໄດ້ຢັ້ງຢືນຄວາມປາດຖະໜາຢາກຊຸກຍູ້ການຮ່ວມມືຮອບດ້ານລະຫວ່າງຫວຽດນາມ ກັບບັນດາປະເທດ ອາຊຽນ ແລະ ການພົວພັນຄູ່ຮ່ວມມືຍຸດທະສາດກັບ ອິນໂດເນເຊຍ ກວ່າອີກ.
ດ້ວຍຫົວຂໍ້ “ຍາດແຍ່ງຄວາມບຸກທະລຸຂອງເຕັກໂນໂລຢີ ເພື່ອ ສ້າງບັນດາພື້ນຖານເສດຖະກິດກວມລວມຂອງອະນາຄົດໃຫ້ເປັນຮູບປະທໍາ”, ກອງປະຊຸມປະຈໍາປີ ກອງທຶນເງິນຕາສາກົນ-ທະນາຄານໂລກ ປີ 2018 ໄດ້ປຶກສາຫາລືບັນດາການກໍານົດທິດນະໂຍບາຍ, ມາດຕະການຍາດແຍ່ງການພັດທະນາຢ່າງແຮງຂອງເຕັກໂນໂລຢີ ເພື່ອຮັບໃຊ້ການພັດທະນາແບບຍືນຍົງ.
ໃນຂອບເຂດເຫດການດັ່ງກ່າວ, ກອງປະຊຸມພົບປະລະຫວ່າງບັນດາການນໍາ ອາຊຽນ ໄດ້ໄຂຂຶ້ນໃນວັນທີ 11 ຕຸລາ 2018, ດ້ວຍຫົວຂໍ້ວ່າ: “ປະຕິບັດເປົ້າໝາຍພັດທະນາແບບຍືນຍົງ ແລະ ຮັດແຄບຊ່ອງຫວ່າງໃນການພັດທະນາ ຜ່ານບັນດາການເຄື່ອນໄຫວສົມທົບກັນ ໃນລະດັບພາກພື້ນ ແລະ ທົ່ວໂລກ”.
ສະມາຊິກທີ່ມີຄວາມຮັບຜິດຊອບຂອງອາຊຽນ
ການເຂົ້າຮ່ວມການພົບປະລະຫວ່າງບັນດາການນໍາ ອາຊຽນ ເນື່ອງໃນໂອກາດ ກອງປະຊຸມປະຈໍາປີ ກອງທຶນເງິນຕາສາກົນ-ທະນາຄານໂລກ ເພື່ອແນໃສ່ຢັ້ງຢືນບົດບາດຂອງສະມາຊິກຕັ້ງໜ້າ, ເປັນເຈົ້າການ ແລະ ມີຄວາມຮັບຜິດຊອບຂອງຫວຽດນາມ ໃນ ອາຊຽນ. ສິ່ງດັ່ງກ່າວ ກໍສະແດງໃຫ້ເຫັນວ່າຫວຽດນາມຖືບັນດາອົງການຫຼາຍຝ່າຍທົ່ວໂລກເປັນສໍາຄັນ, ຜ່ານນັ້ນເສີມຂະຫຍາຍບົດບາດຕັ້ງໜ້າ ແລະ ປະກອບສ່ວນຍົກສູງທີ່ຕັ້ງບົດບາດຂອງຫວຽດນາມໃນພາກພື້ນ ແລະ ໃນໂລກ.
ໃນຂອບເຂດຂອງເຫດການ, ບັນດາການນໍາໄດ້ປຶກສາຫາລືແນວຄວາມຄິດ, ການກໍານົດທິດ ແລະ ມາດຕະການເພີ່ມທະວີການຮ່ວມມື, ສົມທົບກັນລະຫວ່າງ ອາຊຽນ ແລະ ສະຫະປະຊາຊາດ, ກອງທຶນເງິນຕາສາກົນ, ທະນາຄານໂລກ ໃນຄວາມມານະພະຍາຍາມຫຼຸດຜ່ອນຄວາມທຸກຍາກ, ຮັດແຄບຊ່ອງຫວ່າງໃນການພັດທະນາ, ຊຸກຍູ້ການເຕີບໂຕເສດຖະກິດ ແລະການເຊື່ອມໂຍງເຂົ້າກັບພາກພື້ນ. ພ້ອມກັນນັ້ນ, ທ່ານນາຍົກລັດຖະມົນຕີຫວຽດນາມ ຫງວຽນຊວນຟຸກ ພ້ອມດ້ວຍບັນດາການນໍາ ອາຊຽນ ກໍໄດ້ປຶກສາຫາລືກ່ຽວກັບສະພາບການ ແລະ ແງ່ຫວັງເສດຖະກິດ ອາຊຽນ ແລະ ບັນດາສິ່ງທ້າທາຍທີ່ວາງອອກໃນສະພາບການເສດຖະກິດຂອງພາກພື້ນ ແລະ ທົ່ວໂລກໃນປັດຈຸບັນ; ເຈາະຈີ້ມການກໍານົດທິດ, ວິທີການແກ້ໄຂໃຫ້ແກ່ ອາຊຽນ ສໍາລັບບັນດາບັນຫາເສດຖະກິດ, ການພັດທະນາ,ການແລກປ່ຽນທັດສະນະ ກ່ຽວກັບບັນດາບັນຫາສາກົນ ແລະ ພາກພື້ນ ທີ່ຕ່າງຝ່າຍຕ່າງມີຄວາມສົນໃຈ.
ເຊິ່ງເປັນສະມາຊິກທີ່ມີຄວາມເປັນເຈົ້າການ, ຕັ້ງໜ້າ ແລະ ມີຄວາມຮັບຜິດຊອບຂອງອາຊຽນ, ຄະນະຜູ້ແທນຫວຽດນາມ ໄດ້ຕັ້ງໜ້າເຂົ້າຮ່ວມບັນດາເນື້ອໃນປຶກສາຫາລືຂອງການພົບປະ, ສົມທົບກັບບັນດາປະເທດ ສະມາຊິກ ອາຊຽນ ຊຸກຍູ້ການພົວພັນລະຫວ່າງ ອາຊຽນ ເວົ້າລວມ ແລະ ຫວຽດນາມ ເວົ້າສະເພາະ ກັບກອງທຶນເງິນຕາສາກົນ, ທະນາຄານໂລກ ແລະ ສະຫະປະຊາຊາດ; ສ້າງກໍາລັງໜູນຊຸກຍູ້ວິວັດທະນາການສ້າງ ປະຊາຄົມ ອາຊຽນ.
ເມື່ອຕີລາຄາກ່ຽວກັບການເຂົ້າຮ່ວມຂອງຫວຽດນາມ ໃນປະຊາຄົມ ອາຊຽນ, ທ່ານຮອງລັດຖະມົນຕີຜູ້ປະຈໍາການກະຊວງການຕ່າງປະເທດຫວຽດນາມ ບຸ່ຍແທັງເຊີນ ຢັ້ງຢືນວ່າ:
“ໃນຕະຫຼອດຊຸມປີຜ່ານມາ ນັບແຕ່ເມື່ອ ຫວຽດນາມ ເຂົ້າເປັນສະມາຊິກ ອາຊຽນ, ມາຮອດປັດຈຸບັນ ຫວຽດນາມ ຍາມໃດກໍແມ່ນສະມາຊິກທີ່ມີຄວາມຮັບຜິດຊອບ, ມີການປະກອບສ່ວນຢ່າງຕັ້ງໜ້າເຂົ້າໃນການຮັກສາຄວາມສາມັກຄີີ, ເປັນເອກະພາບ, ຍົກສູງທີ່ຕັ້ງບົດບາດຂອງ ອາຊຽນ, ບໍ່ພຽງແຕ່ຢູ່ໃນພາກພື້ນເທົ່ານັ້ນ ຫາກຍັງໃນການຮ່ວມມືກັບບັນດາຄູ່ຮ່ວມມືຕ່າງປະເທດອີກດ້ວຍ. ໄລຍະຈະມາເຖິງ ພວກເຮົາຕ້ອງຍົກລະດັບການເຄື່ອນໄຫວ ຢູ່ບັນດາເວທີປາໄສຫຼາຍຝ່າຍທັງໝົດ, ແຕ່ໃນນັ້ນ ພວກເຮົາຕ້ອງກໍານົດວ່າ ອາຊຽນ ແມ່ນພາກພື້ນສໍາຄັນທີ່ສຸດ”.
ຖືການພົວພັນກັບ ອິນໂດເນເຊຍ ເປັນສໍາຄັນ
ການພົວພັນຍຸດທະສາດ ຫວຽດນາມ - ອິນໂດເນເຊຍ ໄດ້ສ້າງຕັ້ງຂຶ້ນແຕ່ປີ 2013 ແລະ ສືບຕໍ່ບັນດາບາດກ້າວເດີນຕັ້ງໜ້າ. ການຢ້ຽມຢາມ ແລະ ເຮັດວຽກຢູ່ ອິນໂດເນເຊຍ ຂອງທ່ານນາຍົກລັດຖະມົນຕີ ຫງວຽນຊວນຟຸກ ຄັ້ງນີ້ ໄດ້ດໍາເນີນ ພາຍຫຼັງການຢ້ຽມຢາມທາງລັດຖະກິດຢູ່ຫວຽດນາມ ຂອງທ່ານປະທານາທິບໍດີ ອິນໂດເນເຊຍ Joko Widodo ພຽງ 1 ເດືອນ. ສິ່ງດັ່ງກ່າວ ໄດ້ສະແດງໃຫ້ເຫັນການຖືເປັນສໍາຄັນຂອງ ຫວຽດນາມ ຕໍ່ບົດບາດ ແລະ ທີ່ຕັ້ງຂອງ ອິນໂດເນເຊຍ ຢູ່ພາກພື້ນ ແລະ ໃນໂລກ, ສະແດງໃຫ້ເຫັນຄວາມປາດຖະໜາຂອງຫວຽດນາມ ຢາກສົມທົບກັບ ອິນໂດເນເຊຍ ແລະ ບັນດາປະເທດອື່ນຢ່າງແໜ້ນແຟ້ນໃນການສ້າງພາກພື້ນ ອາຊີຕາເວັນອອກ ສັນຕິພາບ, ສະຖຽນລະພາບ, ສາມັກຄີ, ພັດທະນາ, ວັດທະນາຖາວອນ ແລະ ເຕີບໃຫຍ່ຢ່າງໝັ້ນຄົງເຂັ້ມແຂງ.
ຫວ່າງມໍ່ໆມານີ້, ສອງຝ່າຍໄດ້ລົງນາມ ໂຄງການເຄື່ອນໄຫວຜັນຂະຫຍາຍການພົວພັນຄູ່ຮ່ວມມືຍຸດທະສາດ ໄລຍະ 2019 – 2023 ( ກັນຍາ 2018). ສອງຝ່າຍເຫັນດີເປັນເອກະພາບຜັນຂະຫຍາຍຫຼາຍມາດຕະການຕື່ມອີກ ເພື່ອເພີ່ມທະວີການຄ້າສອງຝ່າຍ, ລວມທັງການລົບລ້າງບັນດາຮົ້ວກີດຂວາງ ແລະ ມາດຕະການການຄ້າທີ່ບໍ່ຈໍາເປັນ ແລະບໍ່ເໝາະສົມ; ສູ້ຊົນນໍາວົງເງິນການຄ້າສອງສົ້ນໃຫ້ບັນລຸຄາດໝາຍ 10 ຕື້ USD ໃນໄລຍະຈະມາເຖິງ.
ການເຂົ້າຮ່ວມການພົບປະ ລະຫວ່າງບັນດາການນໍາອາຊຽນ ເນື່ອງໃນໂອກາດ ກອງປະຊຸມປະຈໍາປີ ກອງທຶນເງິນຕາສາກົນ-ທະນາຄານໂລກ, ຢ້ຽມຢາມ ແລະ ເຮັດວຽກຢູ່ ອິນໂດເນເຊຍ ຂອງທ່ານນາຍົກລັດຖະມົນຕີ ຫງວຽນຊວນຟຸກ ໄດ້ສະແດງໃຫ້ເຫັນການປະກອບສ່ວນຢ່າງມີຄວາມຮັບຜິດຊອບຂອງຫວຽດນາມ ໃນການເພີ່ມທະວີນໍໍ້າໃຈສາມັກຄີ, ຄວາມເປັນເອກະພາບ ແລະ ບົດບາດໃຈກາງຂອງ ອາຊຽນ ຢູ່ພາກພື້ນ; ພ້ອມທັງຢັ້ງຢືນວ່າ ຫວຽດນາມ ຖືເປັນສໍາຄັນ ແລະ ມີຄວາມປາດຖະໜາຢາກຊຸກຍູ້ການພົວພັນຄູ່ຮ່ວມມືຍຸດທະສາດກັບ ອິນໂດເນເຊຍ ໃຫ້ນັບມື້ນັບພັດທະນາຢ່າງຮອບດ້ານ ແລະ ແທດຈິງກວ່າເກົ່າ./.